Trump myönsi aiemmin kiistämiään seikkoja vaalikampanjansa Venäjä-yhteyksistä: tunnustaa poikansa yrittäneen kalastella venäläisiltä tietoja Hillary Clintonista

Yhdysvaltain presidentti Donald Trump myöntää Twitterissä, että hänen poikansa Donald Trump nuorempi kalasteli venäläisiltä tietoja entisestä presidenttiehdokkaasta Hillary Clintonista. Trump Jr. tapasi kesällä 2016 Kremliä lähellä olevan venäläisen asianajaja Natalia Veselnitskajan , joka ei lupauksista huolimatta luovuttanut miehelle arkaluontoisia tietoja demokraattipuolueen Clintonista. Tapaamista pidetään yhtenä keskeisistä todisteista Trumpin vaalikampanjan läheisistä yhteyksistä Venäjään Yhdysvaltojen presidentinvaalien 2016 alla. Isä-Trump kertoo edelleen, ettei tiennyt tapaamisesta etukäteen, mutta ettei silti ole asiasta huolissaan. –Valeuutisissa kerrotaan, täysin tekaistusti, että olen huolissani upean poikani Donaldin tapaamisesta Trump Towerissa. Tapaamisessa oli tarkoitus saada tietoa vastustajasta, täysin laillisesti ja kuten politiikassa kaiken aikaa tehdään - eikä se johtanut mihinkään. En tiennyt siitä, Trump tviittaa. Twiitin perään julkaistuissa viesteissä Trump kehottaa hänen vaalikampanjansa Venäjä-yhteyksiä tutkivaa ryhmää suuntaamaan huomiotaan muihin asioihin. Hän kutsuu myös tuttuun tapaansa Venäjä-tutkintaa noitajahdiksi. Alun perin Trump esikuntineen kiisti kaikki vaalikampanjan Venäjä-yhteyksiä koskevat väitteet, lähtien siitä, että kampanja olisi edes tavannut venäläisiä. Sittemmin presidentti ja hänen avustajansa ovat vähitellen myöntäneet monia paljastuneita tietoja tosiksi. Yhdysvalloissa odotetaan nyt mielenkiinnolla erityisesti Trumpin entisen asianajaja Michael Cohenin lausuntoja, sillä hän on lehtitietojen mukaan lupautunut todistamaan oikeudessa, että presidenttiehdokas Trump tiesi tosiasiassa etukäteen poikansa tulevasta tapaamisesta venäläisten kanssa. Erikoissyyttäjä Robert Muellerin johtama tutkinta jatkuu presidentin tviittailuista huolimatta.